ਅਗਨੀਪਥ (1990 ਫਿਲਮ)
ਅਗਨੀਪਥ (ਅੰਗਰੇਜ਼ੀ: The Path of Fire) 1990 ਭਾਰਤੀ ਐਕਸ਼ਨ ਡਰਾਮਾ ਫ਼ਿਲਮ ਹੈ ਜਿਸ ਦਾ ਨਿਰਦੇਸ਼ਨ ਮੁਕੁਲ ਆਨੰਦ ਨੇ ਕੀਤਾ ਹੈ। ਇਸ ਵਿੱਚ ਅਮਿਤਾਭ ਬੱਚਨ ਨੇ ਮੁੱਖ ਪਾਤਰ ਵਿਜੇ ਦੀਨਾਨਾਥ ਚੌਹਾਨ ਦਾ ਕਿਰਦਾਰ ਨਿਭਾਇਆ ਹੈ। ਉਨ੍ਹਾਂ ਨਾਲ ਮਿੱਥਨ ਚੱਕਰਵਰਤੀ, ਮਾਧਵੀ, ਨੀਲਮ ਕੋਠਾਰੀ, ਰੋਹਿਨੀ ਹੱਟਾਂਗਦੀ ਅਤੇ ਡੈਨੀ ਡੇਨਜੋਂਗਪਾ ਨਾਲ ਵਿਰੋਧੀ ਕੰਚਾ ਚੀਨਾ ਦੀ ਭੂਮਿਕਾ ਨਿਭਾਈ ਹੈ। ਫ਼ਿਲਮ ਦਾ ਨਿਰਮਾਣ ਯਸ਼ ਜੌਹਰ ਨੇ ਕੀਤਾ ਸੀ। ਫ਼ਿਲਮ ਦਾ ਸਿਰਲੇਖ ਇਸੇ ਨਾਮ ਦੀ ਇੱਕ ਕਵਿਤਾ 'ਅਗਨੀਪਥ' ਜਿਸ ਨੂੰ ਅਮਿਤਾਭ ਦੇ ਪਿਤਾ ਹਰਿਵੰਸ਼ ਰਾਏ ਬੱਚਨ ਨੇ ਲਿਖਿਆ ਸੀ, ਤੋਂ ਲਿਆ ਗਿਆ ਹੈ। ਇਹ ਕਵਿਤਾ ਫ਼ਿਲਮ ਦੇ ਸ਼ੁਰੂ ਵਿੱਚ ਸੁਣਾਈ ਜਾਂਦੀ ਹੈ ਅਤੇ ਇਸ ਤਰ੍ਹਾਂ ਇਹ ਕਵਿਤਾ ਫ਼ਿਲਮ ਦੇ ਵਿਸ਼ੇ ਨਾਲ ਇੱਕ ਸਿੱਧਾ ਸੰਬੰਧ ਬਣਾ ਲੈਂਦੀ ਹੈ। ਇਹ ਸੰਬੰਧ ਖ਼ਾਸਕਰ ਕਲਾਈਮੈਕਸ ਦ੍ਰਿਸ਼ ਵਿੱਚ ਹੋਰ ਗੂੜਾ ਹੋ ਜਾਂਦਾ ਹੈ। ਅਗਨੀਪਥ ਪਿਛਲੇ ਸਾਲਾਂ ਦੌਰਾਨ ਇੱਕ ਮਜ਼ਬੂਤ ਕਲਟ ਫ਼ਿਲਮ ਬਣ ਗਈ ਹੈ। ਇਹ ਬੱਚਨ ਦੇ ਕਰੀਅਰ ਦਾ ਇੱਕ ਮੀਲ ਪੱਥਰ ਮੰਨੀ ਜਾਂਦੀ ਹੈ ਅਤੇ ਉਸਦੀ ਹਰ ਸਮੇਂ ਦੀਆਂ ਮਹਾਨ ਫ਼ਿਲਮਾਂ ਦੀ ਲੀਗ ਵਿੱਚ ਇਸ ਨੂੰ ਉਸ ਦੀਆਂ ਸਾਹਕਾਰ ਫ਼ਿਲਮਾਂ ਵਿੱਚ ਗਿਣਿਆ ਜਾਂਦਾ ਹੈ। ਅਮਿਤਾਭ ਬੱਚਨ ਨੂੰ ਉਨ੍ਹਾਂ ਦੇ ਪ੍ਰਦਰਸ਼ਨ ਲਈ 38ਵੇਂ ਰਾਸ਼ਟਰੀ ਫ਼ਿਲਮ ਅਵਾਰਡਾਂ ਵਿੱਚ ਸਰਬੋਤਮ ਅਭਿਨੇਤਾ ਲਈ ਪਹਿਲਾ ਰਾਸ਼ਟਰੀ ਫ਼ਿਲਮ ਪੁਰਸਕਾਰ ਮਿਲਿਆ। ਮਿਥੁਨ ਚੱਕਰਵਰਤੀ ਨੂੰ ਫ਼ਿਲਮਫੇਅਰ ਸਰਬੋਤਮ ਸਹਿਯੋਗੀ ਅਦਾਕਾਰ ਦਾ ਪੁਰਸਕਾਰ ਮਿਲਿਆ। 1990 ਵਿੱਚ ਆਪਣੇ ਬਜਟ ਤੋਂ ਵੱਧ ਕਮਾਈ ਕਰਨ ਦੇ ਬਾਵਜੂਦ ਇਸ ਨੂੰ ਬਾਕਸ-ਆਫਿਸ 'ਤੇ ਫਲਾਪ ਵਜੋਂ ਦਰਜ ਕੀਤਾ ਗਿਆ। ਫ਼ਿਲਮ ਨੂੰ ਯਸ਼ ਜੌਹਰ ਦੇ ਬੇਟੇ ਕਰਨ ਜੌਹਰ ਨੇ ਆਪਣੇ ਪਿਤਾ ਨੂੰ ਸ਼ਰਧਾਂਜਲੀ ਵਜੋਂ ਉਸੀ ਸਿਰਲੇਖ ਨਾਲ 2012 ਵਿੱਚ ਮੁੜ ਬਣਾਇਆ ਸੀ।